Príloha
k
      návrhu zákona o spotrebiteľskom rozhodcovskom konaní 
a o zmene a doplnení niektorých zákonov

(Návrh)

Vyhláška
Ministerstva spravodlivosti Slovenskej republiky

z ... 2014

o centrálnom registri exekúcií

Ministerstvo spravodlivosti Slovenskej republiky podľa § 211a ods. 3 a § 211b ods. 2 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení zákona č. .../2014 Z. z. (ďalej len „zákon“) ustanovuje: 

§ 1

(1) Zápis, zmena a výmaz údajov o právoplatne neskončenej exekúcii podľa § 211a ods. 1 a 2 zákona do Centrálneho registra exekúcií (ďalej len „register exekúcií“) sa vykoná do troch pracovných dní, od kedy sa súdny exekútor (ďalej len „exekútor“) dozvedel alebo mohol dozvedieť o skutočnostiach rozhodných pre zápis, zmenu alebo výmaz týchto údajov a ak ide o údaje z rozhodnutia súdu alebo iného štátneho orgánu, do troch dní od právoplatnosti tohto rozhodnutia.  

(2) Ak bola exekúcia právoplatne zastavená alebo skončená inak ako zastavením,  exekútor výmaz všetkých údajov o vedenej exekúcii z registra exekúcií vykoná v lehote 14 dní. 

§ 2

Exekútor vykonáva zápis, zmenu alebo výmaz údajov podľa § 211a ods. 1 a 2 zákona do registra exekúcií prostredníctvom aplikácie určenej Slovenskou komorou exekútorov (ďalej len „komora“). 

§ 3

(1) Komore patrí za každý prístup do registra exekúcií odmena, ktorej výška sa určuje v závislosti od počtu prístupov jedného používateľa v období kalendárneho roka takto:
a)	do 1 000 prístupov ............................................	2 eurá, 
b)	od 1 001 do 10 000 prístupov ............................	1 euro,
c)	od 10 001 do 1 000 000 prístupov ......................	0,50 eura,
d)	od 1 000 001 prístupov ......................................	0,20 eura.  

(2) Prístupom do registra exekúcií podľa odseku 1 je zobrazenie
a)	výsledkov vyhľadávania bez ohľadu na to, či je výsledok negatívny alebo či obsahuje údaje o viacerých subjektoch spĺňajúcich kritériá vyhľadávania, alebo
b)	konkrétnych údajov o exekúcii. 

(3) Za výpis z registra exekúcií alebo potvrdenie o tom, že určitý zápis v registri exekúcií nie je, patrí komore odmena vo výške 2,50 eura za stranu. 

§ 4

Táto vyhláška nadobúda účinnosť 1. januára 2015.